b"\n_START_ARTICLE_\nSophienborg\n_START_PARAGRAPH_\nSophienborg i Uller\xc3\xb8d var oprindeligt en propriet\xc3\xa6rg\xc3\xa5rd i udkanten af Hiller\xc3\xb8d, og blev senere udvidet til et gods. Det var i 1900-tallet kendt som et m\xc3\xb8nsterlandbrug, der blev uddannelsessted for unge landm\xc3\xa6nd. Senere blev det overtaget af kommunen og overgik til museumsform\xc3\xa5l og senere skole.\n_START_SECTION_\nBygningshistorie\n_START_PARAGRAPH_\nDen \xc3\xa6ldste del af Sophienborg blev opf\xc3\xb8rt af den f\xc3\xb8rste ejer, regimentsskriver Torkild Rosenquist, og opkaldt efter hans kone Ane Sophie. Oprindelig var der tale om en \xc3\xa9nl\xc3\xa6nget g\xc3\xa5rd i Uller\xc3\xb8d i Tj\xc3\xa6reby Sogn ved Hiller\xc3\xb8d._NEWLINE_I 1788 flyttede Torkild Rosenquist g\xc3\xa5rden til dens nuv\xc3\xa6rende placering og tilf\xc3\xb8jede tre bindingsv\xc3\xa6rksl\xc3\xa6nger, og i 1809 havde Rosenquist f\xc3\xa6rdiggjort den nuv\xc3\xa6rende hovedbygning._NEWLINE_I begyndelsen af 1820'erne udvidede g\xc3\xa5rdens anden ejer, stutmester ved Frederiksborg Stutteri Frederik Carl Emil Nielsen, godsets jorder fra 88 til 254 t\xc3\xb8nder land._NEWLINE_Tyve \xc3\xa5r senere i 1840'erne udvidede han desuden godsets venstre staldl\xc3\xa6nge med 28 fag bindingsv\xc3\xa6rk. Denne l\xc3\xa6nge er i dag Nordsj\xc3\xa6llands l\xc3\xa6ngste bindingsv\xc3\xa6rksbygning._NEWLINE_I 1854 opf\xc3\xb8rte godsets dav\xc3\xa6rende ejer, propriet\xc3\xa6r Lund, endnu en ladel\xc3\xa6nge. Laden var af stampet ler.\n_START_SECTION_\nProminente ejere\n_START_PARAGRAPH_\nI 1872 k\xc3\xb8bte finansmanden C.F. Tietgen g\xc3\xa5rden, for kun tre \xc3\xa5r senere at s\xc3\xa6lge det videre til etatsr\xc3\xa5d P.N. Damm. I 1890'erne gav Damm godset en ny hestestald. Ved \xc3\xa5r 1900 var godset p\xc3\xa5 34 3/4 t\xc3\xb8nder hartkorn og 540 t\xc3\xb8nder land, heraf 50 t\xc3\xb8nder land skov og plantage, resten ager og eng._NEWLINE_I 1929 overtog Tietgens nev\xc3\xb8 Axel Jarl godset, efter at der havde v\xc3\xa6ret flere mellemliggende ejere. P\xc3\xa5 kun ti \xc3\xa5r gjorde den nye ejer Sophienborg til et af landets f\xc3\xb8rende landbrug \xe2\x80\x93 ikke mindst p\xc3\xa5 grund af godsets m\xc3\xa6lkeproduktion._NEWLINE_Axel Jarl havde arvet Str\xc3\xb8dam i 1917. Med erhvervelsen af Sophienborg fik han et velafbalanceret samlet gods.\n_START_SECTION_\nSophienborg bliver m\xc3\xb8nsterbrug\n_START_PARAGRAPH_\nI 1936 k\xc3\xb8bte Sophienborg som den f\xc3\xb8rste g\xc3\xa5rd i landet en maskine til at aftappe m\xc3\xa6lk p\xc3\xa5 papkartoner p\xc3\xa5 eget mejeri, der hed Sophienborg Naturm\xc3\xa6lk. Nu startede en lang r\xc3\xa6kke indretningsm\xc3\xa6ssige \xc3\xa6ndringer._NEWLINE_I 1938 br\xc3\xa6ndte hovedbygningen delvis ned, og ved genopbygningen var der mulighed for flere moderniseringstiltag._NEWLINE_I 1939 blev godsets staldbygninger udvidet og indrettet efter datidens mest moderne tanker om drift._NEWLINE_I 1949 blev Sophienborg Gods omdannet til \xe2\x80\x9dSophienborg L\xc3\xa6reg\xc3\xa5rd\xe2\x80\x9d for unge landm\xc3\xa6nd. Skolen blev fra 1949 til 1973 drevet som en selvejende institution baseret p\xc3\xa5 et legat efter Axel Jarl. Den hedder nu Jarl-fonden, og efter afh\xc3\xa6ndelsen af Sophienborg ejer fonden ejendommene Frihedslund L\xc3\xa6reg\xc3\xa5rd og Marienh\xc3\xb8j ved Ruds Vedby p\xc3\xa5 i alt 360 ha og Str\xc3\xb8dam Naturreservat ved Hiller\xc3\xb8d, som omfatter 160 ha._NEWLINE_N\xc3\xa5r godsejer Axel Jarl valgte at g\xc3\xb8re sin ejendom til en selvejende institution, hang det sammen med, at hans eneste barn, s\xc3\xb8nnen Jens Joachim Jarl, ikke havde lyst til landbrug, men var uddannet som cand.polyt. Axel Jarl d\xc3\xb8de i 1950, og s\xc3\xb8nnen omkom i 1951 p\xc3\xa5 Gr\xc3\xb8nlands indlandsis under en ekspedition._NEWLINE_I 1975 overtog Hiller\xc3\xb8d kommune godset, og fra midten af 1980'erne er stedet blevet brugt af Folkemuseet._NEWLINE_I 2006 \xc3\xa5bnede Sophienborgskolen som ny folkeskole p\xc3\xa5 godset."